钦定古今图书集成/历象汇编/岁功典/第058卷 > 秋兴赋 梁元帝
## 钦定古今图书集成/历象汇编/岁功典/第058卷 > 秋兴赋 梁元帝

“秋何兴而不尽，兴何秋而不伤？”伤二情之本背，更同
来而匪方。复有登山望别，临水送归，洞庭之叶初下，
塞外之草前衰。攸征人与行子，必承脸而沾衣。纷吾
闲居有怡，优游多暇，乃息书幌之劳，以命北园之驾。
尔乃从玩池曲，迁坐林间，淹留而荫丹岫，徘徊而搴
木兰。为兴未已，升彼悬崖。临风长想，凭高俯窥，察游
鱼之息涧，怜惊禽之换枝。听夜签之响殿，闻悬鱼之
叩扉。将据梧于芳杜，欲连留而不归。